Marian Petrache propune organizarea unui Congres Extraordinar al PNL: Să ne lămurim dacă Ludovic Orban are sau nu performanță/ Orban: Este o cerere individuală, fără suținere în partid

Vicepreședintele PNL, Marian Petrache, a declarat luni, după ședința Biroului Executiv al partidului, că a cerut organizarea unui Congres extraordinar pentru a decide dacă actuala conducere mai are sau nu susținere. Petrache susține că decizia organizării unui eventual Congres ar trebui luată de Consiliul Național al PNL, anunțat pentru data de 4 august. ”Eu de la Congres nu l-am votat pe Orban și că cei care pot să ne spună dacă Orban are sau nu are performanță sunt cei care l-au ales și sprijinit, în speță Blaga, Hava, Bolojan. Având în vedere gestul lui Blaga, mi se pare oportun să ne lămurim dacă actuala conducere mai este sau nu susținută”, a declarat pentru G4Media.ro vicepreședintele PNL.

Amintim că fostul președinte PDL, Vasile Blaga, a criticat, miercuri seara, după o întâlnire cu mai mulți foști lideri pedeliști, relațiile cu actuala conducere a PNL, afirmând că ”sunt foarte multe lucruri de corectat” și că ”am avea foarte mult de câștigat dacă ar fi îmbunătățită comunicarea cu PNL”. La declarațiile făcute la sediul PNL din Aleea Modrogan, fostul sediu al PDL, Blaga a ieșit însoțit de Emil Boc, Lucian Bote, Gheorghe Flutur și Mircea Hava.

Vicepreşedintele PNL Marian Petrache a spus despre întâlnirea dintre fostul copreşedinte al liberalilor Vasile Blaga şi mai mulţi foşti democrat-liberali a fost o ”gafă”. „Da, (Vasile Blaga – n.r.) a făcut o gafă, aceea a fost o gafă. (…) Am spus în interiorul partidului, ce am avut de spus am spus acolo. Nu cred că pot să dezbat problemele interne ale partidului afară. Nu e corect. (A făcut o gafă – n.r.) pentru că nu mai există fostul PDL şi fostul PNL. Există PNL”, a explicat liderul liberal, citat de Agerpres.

Contactat de G4Media.ro, Petrache a negat că ar face parte din grupul care ar dori răsturnarea lui Ludovic Orban și instalarea lui Iulian Dumitrescu, liderul PNL Prahova. ”Eu am fost implicat în tot felul de grupuri și am spus mereu că nu fac parte din nici un grup. Având în vedere toate aceste suspiciuni, este bine să ne clarificăm din punct de vedere doctrinar, să lansăm și oferta noastră pentru electoratul de dreapta pentru că noi de doi ani de zile criticăm ce face PSD-ul dar nu avem oferta noastră clară și să confirmăm sau infirmăm actuala conducere”, a mai declarat Petrache.

În replică, liderul PNL, Ludovic Orban a declarat la sfârșitul ședinței că solicitarea lui Petrache de a fi organizat un congres extraordinar este o ”cerere individuală”, care nu este susținută în partid. „Această cerere este o cerere individuală a unui coleg de-al meu, care nu este împărtăşită de colegii mei. Pe sondajele de opinie din ianuarie 2017 PSD avea 54-55% în timp ce PNL avea 16-17. Astăzi între PNL şi PSD este o diferenţă de câteva procente iar acest lucru se datorează în cea mai mare parte conducerii legitim alese la congres (…) În ceea ce mă priveşte pe mine şi conducerea partidului, am tratat toţi membrii la fel, nu a existat niciun fel de discriminare între PNL şi această atitudine va fi o constantă a actualei conduceri, partidul este unul singur”, a declarat liderul liberal după şedinţa Biroului Executiv al partidului.

Orban a mai spus că a convocat Consiliul Național care va avea ca principale puncte pe ordinea de zi criteriile, calendarul şi procedura de stabilire a listei de candidaţi pentru alegerile europarlamentare. pentru funcţia de primari în municipiile reşedinţă de judeţ și că ar urma să fie adoptat un document care va intra în dezbaterea partidului – Principiile bunei guvernări liberale.

(Foto: Inquamphotos/ Autor: Octav Ganea)